ઘણી નાની ઉંમરે મોટી થઈ ગયેલી ગાર્બોએ હોલીવૂડમાં પગ મૂક્યો અને પછી તો જે બન્યું તે ઇતિહાસ જ રચાયો. ગ્રેટા ગાર્બોની પ્રારંભની ફિલ્મો પૈકી એક હતી”ધ જોયલેસ સ્ટ્રીટ”. ત્યારે ખુદ ગ્રેટાને ખબર નહોતી કે તેની આવનારી જિંદગી આ ફિલ્મના શીર્ષકને સાર્થક કરતી રહેશે. તેની પ્રથમ સફળ ફિલ્મ “ટોરેન્ટ” પણ તેના ભાવિ જીવનની રૂપરેખા જેવી જ પુરવાર થઈ હતી. તેમાં તેણે એક એવી સ્ત્રીની ભૂમિકા ભજવી હતી, જે ડગલે ને પગલે જીવનના આકસ્મિક બદલાવોનો શિકાર થતી રહે છે. એક સીધીસાદી માસૂમ યુવતી બહારની દુનિયાના કૃત્રિમ પરિવેશ સાથે જોડાયા બાદ લોકોનું મનોરંજન કરનારી ઉન્માદી સ્ત્રી બની જાય છે. ઉંમરનો આખરી હિસ્સો તેને આ ચમક્દમકથી દૂર સાવ એકાકીપણામાં વિતાવવો પડે છે. આ આમ તો એક ફિલ્મની કહાણી હતી, પણ ગાર્બોના જીવનની યે હકીકત બનવાની હતી.